OR จับมือ “EVLOMO” เปิดตัวสถานีชาร์จ DC Fast แห่งแรก จ.ระยอง
OR จับมือ “EVLOMO” เปิดตัวสถานีชาร์จ DC Fast แห่งแรก จ.ระยอง พร้อมตั้งเป้ามีจุดบริการชาร์จไฟ DC ทุกๆ 50 กม.
19 เม.ย. 2564

ผู้สื่อข่าวรายงานว่า EVLOMO บริษัทจากฟลอริดาซึ่งทำธุรกิจเกี่ยวกับรถยนต์พลังงานไฟฟ้า และบริษัท ปตท.น้ำมันและการค้าปลีก จำกัด (มหาชน) หรือ OR เปิดตัวสถานีชาร์จเร็ว DC Fast แห่งแรกที่ PTT Station (ปั๊ม ปตท.) อำเภอบ้านฉาง จังหวัดระยอง ซึ่งเป็นส่วนหนึ่งในโครงการพัฒนาระเบียงเศรษฐกิจภาคตะวันออก (EEC) ของไทย
ทั้งนี้ EVLOMO จะติดตั้งเครื่องชาร์จเร็วรุ่นใหม่มากกว่า 1,000 เครื่อง เพื่อกระตุ้นการปฏิวัติวงการรถยนต์ไฟฟ้าในประเทศไทย และตั้งเป้าให้มีจุดบริการชาร์จไฟ DC ทุกๆ 50 กม. ภายในเครือข่ายสถานีชาร์จ EV ของบริษัท
นอกจากนี้ EVLOMO ยังจะรุกเข้าสู่ตลาดชาร์จ EV ในที่พักอาศัย ด้วยการเปิดตัวเครื่องชาร์จไฟ AC รวมทั้งจะติดตั้งเครื่องชาร์จทั้งแบบ AC และ DC Fast ตามมหาวิทยาลัย โรงเรียน โรงพยาบาล โรงแรม และสถานที่อื่นๆ ทั่วประเทศไทย ขณะเดียวกัน EVLOMO ยังเตรียมที่จะสรุปแผนการเปิดตัวสถานี Pure EV ทั่วประเทศในอีกไม่กี่สัปดาห์ข้างหน้าด้วย
โดยรัฐบาลไทยตั้งเป้าหมายที่ท้าทายในการส่งเสริมการใช้รถยนต์ไฟฟ้าในประเทศภายในปีพ.ศ.2578 ซึ่งหากไม่มีโครงสร้างพื้นฐานการชาร์จ EV ที่เพียงพอ การใช้รถยนต์ไฟฟ้าอย่างแพร่หลายในวงกว้างก็คงจะไม่สามารถเกิดขึ้นได้ EVLOMO จะเข้ามาเติมเต็มช่องว่างโครงสร้างพื้นฐานดังกล่าว ด้วยการนำเทคโนโลยีการชาร์จ AC และ DC ระดับโลกมาสู่ประเทศไทย EVLOMO เชื่อว่าการใช้รถยนต์ไฟฟ้าเป็นไปได้สำหรับทุกคน และแนวคิดในการเสียบปลั๊กเพื่อชาร์จไฟได้ทุกที่และทุกเวลานั้นเป็นหัวใจหลักของปรัชญาของ EVLOMO
สำหรับเครื่องชาร์จไฟของ EVLOMO ขับเคลื่อนด้วยเทคโนโลยีสุดล้ำสมัยจาก Tritium ซึ่งเป็นผู้นำตลาดการชาร์จไฟ DC ที่ได้รับความไว้วางใจจากลูกค้า เช่น Chargepoint, Ionity, Blink Charging, Proterra, Shell และอีกมากมาย เครื่องชาร์จไฟ DC ความเร็วสูงเหล่านี้สามารถใช้งานได้กับรถยนต์ไฟฟ้าที่ได้มาตรฐานการชาร์จ CCS / CHAdeMO
“E-Mobility เป็นเมกะเทรนด์ที่ยืนยงถาวร และมีความจำเป็นต่อการจัดการกับปัญหามลภาวะ ตลอดจนช่วยสร้างงาน สร้างโอกาสในประเทศไทย เราตั้งใจที่จะพัฒนาระบบนิเวศ E-mobility แบบองค์รวมด้วยการสร้างเครือข่ายสถานีชาร์จ EV เพื่อเร่งส่งเสริมการใช้รถยนต์ไฟฟ้าในประเทศไทย และด้วยความตั้งใจนี้ เรายังได้เริ่มต้นความร่วมมือกับองค์กรต่างๆ เพื่อจัดตั้งเครือข่ายสถานีชาร์จไฟฟ้าทั้งสำหรับใช้เอง (captive use) และสำหรับผู้บริโภคของเรา” นิโคล วู ซีอีโอของ EVLOMO กล่าว
“นอกจากนี้ เพื่อเป็นการสนับสนุนความมุ่งมั่นของเราที่มีต่อประเทศไทย เราตั้งเป้าที่จะสร้างระบบนิเวศการชาร์จที่ทรงประสิทธิภาพให้แก่ลูกค้าของเราเพื่อส่งเสริมการใช้ระบบขับเคลื่อนไฟฟ้า ทั้งนี้ ด้วยความร่วมมือกับพันธมิตรอย่างบริษัท ปตท. น้ำมันและการค้าปลีก จำกัด (มหาชน) ซึ่งเป็นผู้เล่นรายใหญ่และมีชื่อเสียงในธุรกิจน้ำมันและค้าปลีก เรามั่นใจว่าเราจะสามารถผนึกกำลังกันเพื่อสร้างสิ่งที่แตกต่าง”